《赠绍易殿下二首 其一》
明代·卢楠

凤凰巢玉树，翡翠集炎洲。自非钟灵匹，孰能从兹游。

副君懋明德，端凝无前俦。动摇瑶华章，光映西龙楼。

登高赋蘅薄，爱士开瀛洲。桃李散芬芳，圭璋咨皇猷。

佳遇良在兹，清风安可侔。翩翩魏公子，千载诚足羞。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。